**Referat fra møte i AU**

Tid:     16.05.2022 kl. 1500 - 1800

Sted:   Teams

Til stede fra AU: Per Sverre Kvinlaug, Gro Boge Aasheim, Steinar Kyrvestad, Marianne Landaas og Lene Langemyr. Robert Cornels Nordli og Jan Oddvar Skisland hadde ikke anledning til å delta, men var konsultert i forkant.

Gjester i møte: Roy Mersland (UiA), Erik Schwabe (Alpha Corporate) og Odd-Harald Berg Wasenden (Arntzen de Besche)

Referat: Rune Røiseland (sekretariatet).

Møte var innkalt med følgende agenda:

1. Godkjenning av innkalling og referat fra sist møte
2. Statusgjennomgang med rådgivere
3. Helhetlig vurdering av en eventuell fusjon mellom Agder Energi og Glitre Energi
4. Videre prosess
5. Eventuelt

**Referat**:

1. Innkalling og referat godkjent.
2. AU har gjennom vinteren og våren forhandlet og kvalitetssikret grunnlaget for en fusjon mellom Agder Energi og Glitre Energi. I alt sitt arbeid har AU hatt eierskapsmeldingen fra 2018 og intensjonsavtalen fra 2021 som utgangspunkt, og rådgivere som har vært engasjert av AU har kun hatt Agderkommunenes interesser som sitt mandat.   
     
   Rådgiverne gav AU sine endelige og samlede vurderinger av sakskomplekset. På forhånd var et utkast til oppsummerende saksnotat distribuert til AUs medlemmer.
3. Saksnotatet ble drøftet grundig i møte, og det framkom at AU både ser utfordringer og muligheter i den aktuelle fusjonen. Medlemmer av AU vekter også ulike sider av saken noe ulikt.   
     
   Etter en drøfting samlet AU seg om følgende:  
     
   *Basert på føringer i Eierskapsmeldingen fra 2018 og Intensjonsavtalen inngått i 2021, samt etter grundig gjennomgang av de vesentlige forholdene som er utdypet i saksutredninger, anbefaler AU eierkommunene å slutte seg til styrets forslag om å fusjonere AE med GE. AU mener at en fusjon vil kunne gi selskapet nye muligheter, som med god sannsynlighet vil resultere i nye arbeidsplasser i regionen og økte utbytter til eierne. Samtidig sikrer vi at Sørlandet forblir vertskap for et av Norges største kraftkonsern. Videre mener AU at gjennom et partnerskap med Glitreeierne så vil fusjonen kunne åpne for nye spennende finansielle og strategiske muligheter for Agderkommunene. AU anerkjenner at en fusjon mellom AE og GE ikke er risikofri. Men basert på tilgjengelig informasjon og analyser mener AU, på samme måte som styret i AE, at det er god sannsynlighetsovervekt for at en fusjon vil være lønnsom for selskapet og verdiskapende for eierkommunene og de to regionene Agder og Buskerud. Basert på en totalvurdering anbefaler derfor AU kommunene å si JA til den aktuelle fusjonen.*  
     
   Innstillingen fra AU gjøres kjent og saksdokumenter med vedlegg ferdigstilles og publiseres så raskt som praktisk mulig.   
     
   Sekretariatet oppdaterer de to medlemmene av AU som ikke kunne delta i selve møte. Samtidig informeres styreleder i AE samt sentrale ansvarlige i Drammen kommune og Vardar.
4. AU har mottatt en formell henvendelse fra en eierkommune som ber om mer tid til behandling av fusjonssaken. Etter en drøfting av dette fastholder AU sin anmodning om at kommunene om mulig behandler saken innen sommerferien, og om nødvendig benytter muligheten til å arrangere ekstraordinære politiske samlinger i løpet av august for å rekke en beslutning innen 1. september.   
     
   Sekretariatet og rådgiverene møter 23 kommunedirektører til en administrativ gjennomgang av saksdokumenter 18. mai.   
     
   Det er avklarte muligheter for å arrangere fysiske samlinger for lokalpolitikere både i Arendal og på Evje 30. mai. Det kommer samtidig spørsmål og ulike signaler knyttet til reiseveier og bred deltakelse på dagtid for lokalpolitikere som i så fall vil måtte frikjøpes, og flere har etter hvert tatt til orde for å slå sammen arrangementene og samtidig åpne for digital medvirkning på kveldstid. Sekretariatet avklarer hvilke tekniske muligheter som foreligger med tanke på et eventuelt stort fellesmøte på Evje kino på ettermiddag/tidlig kveld. Om det både er praktisk og teknisk mulig med tanke på den korte tiden til forberedelser vil AU samle alt på et sted.
5. Ingen saker under eventuelt

Neste møte i AU: 29.05 kl. 15.30

Kristiansand, 16.05.2022

RR